b"\n_START_ARTICLE_\nIrrite\n_START_PARAGRAPH_\nIrrite o Irridu fou una ciutat entre Karkemish i Harran, que podria ser la moderna Ordi o Tell Bender._NEWLINE_Consta com a ciutat-estat a la segona meitat del tercer mil\xc2\xb7lenni, i fou llavors quan va ser progressivament poblada per hurrites. Despr\xc3\xa9s va perdre import\xc3\xa0ncia i fou una ciutat petita que va recuperar un cert paper al segle\xc2\xa0xiv aC dins al regne hurrita de Mitanni. La ciutat va quedar dins el regne de Tushratta per\xc3\xb2 quan aquest va fugir cap a S\xc3\xadria davant els hitites, va proclamar la seva lleialtat a Artatama II i al seu fill i corregent Shuttarna III. Mattiwaza va arribar a la ciutat esperant ser ben rebut per\xc3\xb2 se li van tancar les portes i la ciutat va haver de ser conquerida per l'ex\xc3\xa8rcit hitita; els defensors van presentar batalla, per\xc3\xb2 foren derrotats, i la ciutat es va rendir. Els hitites la van entregar a Mattiwaza de Mitanni, ja que la frontera es va fixar a l'Eufrates."